b'\n_START_ARTICLE_\nHeikki Jylh\xc3\xa4\n_START_PARAGRAPH_\nOtto Heikki Jylh\xc3\xa4 (21. toukokuuta 1903, Maynard, Massachusetts, Yhdysvallat \xe2\x80\x93 19. lokakuuta 1979, H\xc3\xa4meenlinna) oli suomalainen toimittaja ja kirjailija._NEWLINE_Siirtolaisperheeseen syntynyt Jylh\xc3\xa4 muutti Suomeen jo nuorena. H\xc3\xa4n opiskeli Oriveden ja Lahden kansanopistoissa sek\xc3\xa4 my\xc3\xb6s Yhteiskunnallisessa korkeakoulussa. Jylh\xc3\xa4 oli 1930-luvulla aluksi vapaa toimittaja ja sittemmin h\xc3\xa4n toimi Uusi H\xc3\xa4me-lehden p\xc3\xa4\xc3\xa4toimittajana. Vuosina 1940-1968 Jylh\xc3\xa4 oli Keskisuomalainen-lehden kulttuuritoimittajana ja toimitussihteerin\xc3\xa4. Jylh\xc3\xa4 oli viel\xc3\xa4 jonkin aikaa Keskisuomalaisen toimittajana 1970-luvun alussa ja j\xc3\xa4i sitten el\xc3\xa4kkeelle 1972. Jylh\xc3\xa4 oli my\xc3\xb6s perustamassa Keski-Suomen Kirjailijat ry:t\xc3\xa4 vuonna 1962 ja toimi yhdistyksen puheenjohtajana 1962-1963 ja 1965-1972._NEWLINE_Tunnetuin Jylh\xc3\xa4n kirjoista on vuonna 1938 ilmestynyt nuorten seikkailukirja Delawaren pojat jonka tapahtumat sijoittuivat 1700-luvun Pohjois-Amerikan siirtokuntiin. Jylh\xc3\xa4n runokokoelma Askelten kirja (1936) muistutti tyylilit\xc3\xa4\xc3\xa4n Edgar Lee Mastersin Spoon River antologiaa mutta runojen lakooninen kieli ei saanut vastakaikua aikalaiskriitikoilta. Vuonna 1945 Jylh\xc3\xa4 julkaisi viel\xc3\xa4 lapsille tarkoitetun runokirjan Yhdeks\xc3\xa4n meren takana.'